Diari Oficial de la Generalitat Valenciana


Sumari del DOGV 3695, del 24-02-2000 (2000/1332)

Ordre de 2 de febrer de 2000, de la Conselleria de Benestar Social, sobre model de títol de família nombrosa i regulació del carnet individual de l'esmentat títol en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/02/02/(1)/dof/vci/html**

### Dades del document

Número de DOGV
:   3695

Data del DOGV
:   24-02-2000

Secció del DOGV
:   I. DISPOSICIONS GENERALS

Número del document
:   2000/1332


Data del document
:   02-02-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * formalitat administrativa
    * família nombrosa
    * legislació
    * política familiar

Ordre de 2 de febrer de 2000, de la Conselleria de Benestar Social, sobre model de títol de família nombrosa i regulació del carnet individual de l'esmentat títol en l'àmbit de la Comunitat Valenciana. [2000/S1332]
  
En l'actualitat, el reconeixement de la condició de família nombrosa ve regulat en l'article 7 de la Llei 25/1971, de 19 de juny, de Protecció a les Famílies Nombroses (BOE de 24.06.1971). A través del Decret 3.140/1971, de 23 de desembre, s'aprova el reglament de la mencionada Llei (BOE de 28.12.1971) i, entre altres aspectes es regula, en el seu article 9 i següents, el que concerneix al títol de Família Nombrosa com a mitjà d'acreditació de la condició de família nombrosa.
  
En el Reial Decret 2.135/1984, de 10 d'octubre, sobre ampliació del traspàs de funcions i serveis i adaptació dels mitjans transferits en règim preautonòmic a la Comunitat Autònoma de València, en matèria d'assistència i serveis socials (BOE de 30.11.1984), s'estableix en el seu annex I.b.c) que, en matèria de famílies nombroses, escaurà a la Comunitat Valenciana el reconeixement de la seua condició, l'expedició de títols i la seua renovació, amb subjecció al model estatal. En l'esmentat Reial Decret, al contrari que en el Reial Decret 251/1982, de 15 de gener, sobre transferències de competències, funcions i serveis de l'administració de l'estat a ens preautonòmics en matèria de serveis i assistència socials (BOE 15.02.1982), no es reservava l'administració de l'estat la competència per a expedir els títols de família nombrosa inclosos en l'apartat dos de l'article segon de la Llei 25/1971, de Protecció a les Famílies Nombroses.
  
D'altra banda, l'Estatut d'Autonomia de la Comunitat Valenciana en el seu article 7 estableix com a idiomes oficials el castellà i el valencià i fa necessari que el títol de Família Nombrosa expedit per l'òrgan competent de la Comunitat Valenciana ho siga en ambdós idiomes oficials.
  
Fins a l'actualitat s'ha utilitzat un model de títol que ha sofert mínimes variacions en el seu aspecte formal. A més a més, aquest títol és únic per a la família i es produeixen de vegades que, en un mateix moment, haguera de ser utilitzat aquest títol per distints membres de la mateixa.
  
Per això, s'ha considerat convenient implantar, per al seu ús en l'àmbit de la Comunitat Valenciana, un carnet individual que acredite la pertinença de la persona a una família nombrosa reconeguda mitjançant el títol. Per tant, l'esmentat carnet permetrà que cada un dels membres de la família posseïsca la seua acreditació i que es facilite la seua utilització a les famílies nombroses a la Comunitat Valenciana i es reserva el mateix títol per a ocasions en què els beneficis que atorga aquest s'apliquen al grup familiar o a la majoria d'aquest, o bé quan siga utilitzat aquest és de l'àmbit de la Comunitat Valenciana.
  
El Reial Decret Llei 14/1999, de 17 de setembre, sobre firma electrònica (BOE de 18.09.1999) ha donat plena validesa a la firma electrònica com a mitjà per a identificar formalment l'autor o als autors del document que la recull. Així mateix, l'actual desenvolupament de la informatització en l'administració pública valenciana permet rebre sol·licituds efectuades per mitjans electrònics, que inclouen distintes dades establides a aquest efecte.
  
De la mateixa manera, s'ha considerat adequat establir també els models necessaris per a efectuar la sol·licitud del títol i carnet de Família Nombrosa.
  
En virtut d'això i fent ús de les facultats que em confereix el Decret 127/1999, de 17 de setembre de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Capítol únic
  
El model de títol de Família Nombrosa, del carnet individual de Família Nombrosa i de les seues sol·licituds corresponents
  
Article 1. Objecte
  
És objecte d'aquesta ordre aprovar el model de títol de Família Nombrosa, respectant les característiques del model estatal establit, així com aprovar i regular el carnet individual del títol de Família Nombrosa, d'ús a la Comunitat Valenciana. De la mateixa manera, s'estableixen els models de sol·licitud dels dits documents i es determina la plena validesa d'efectuar la sol·licitud d'expedició i renovació d'ambdós documents oficials mitjançant mitjans electrònics disposats a aquest efecte.
  
Secció I
  
Del model de títol de Família Nombrosa
  
Article 2. Validesa i àmbit del títol
  
El model de títol de Família Nombrosa que s'aprova mitjançant aquesta ordre és el que, en avant, la Generalitat Valenciana expedirà per a acreditar la condició de família nombrosa a aquelles famílies que reunisquen els requisits, d'acord amb la normativa vigent respecte al reconeixement d'aquestes.
  
Article 3. Model de títol
  
El model de títol de Família Nombrosa que s'implanta mitjançant aquesta ordre és el que figura en l'annex. En aquest model, d'acord amb el Decret 3.140/1971, de 23 de desembre, pel qual s'aprova el Reglament de la Llei 25/1971, de 19 de juny, de Protecció a les Famílies Nombroses, hi consta el número d'ordre, la categoria, el termini de validesa, el nom i cognoms de la persona titular i cotitular, i la resta de beneficiaris, edats d'aquests i fotografia de la família.
  
Secció II
  
El carnet individual del títol de Família Nombrosa
  
Article 4. Validesa del carnet
  
El carnet individual del títol de Família Nombrosa acreditarà de manera individual als beneficiaris del títol de Família Nombrosa que tinguen 4 o més anys d'edat.
  
En cap cas no s'expedirà aquest carnet sense que el membre de la família interessat siga prèviament beneficiari del títol de Família Nombrosa.
  
Article 5. Model de carnet
  
El model de carnet individual del títol de Família Nombrosa que s'implanta mitjançant aquesta ordre és el que figura en l'annex.
  
Article 6. Expedició i terminis de renovació del carnet
  
L'expedició del carnet individual del títol de Família Nombrosa podrà sol·licitar-se junt amb la sol·licitud d'expedició del títol de Família Nombrosa o posteriorment a l'obtenció d'aquest últim. En qualsevol cas, la vigència del carnet expedit estarà subjecta a la vigència del títol de Família Nombrosa.
  
Secció III
  
De la sol·licitud i renovació del títol de Família Nombrosa
  
i del carnet individual de Família Nombrosa
  
Article 7. Model de sol·licitud d'expedició del títol, del carnet, i documentació necessària
  
a) Per a sol·licitar l'expedició del títol de Família Nombrosa caldrà presentar omplit el model de sol·licitud que figura en l'annex d'aquesta ordre i adjuntar-hi la següent documentació:
  
1. Fotocòpia compulsada o confrontada del Llibre de Família. En el cas de no poder presentar el llibre de família s'haurà d'aportar certificat de matrimoni i de naixement de cada fill.
  
2. Fotocòpia del document nacional d'identitat de tots aquells membres de la família, majors de 16 anys, que complisquen els requisits per a ser beneficiaris del títol de Família Nombrosa.
  
3. Certificat d'empadronament de tots els membres de la família que figuraran en el títol o, en el cas que el titular siga nacional d'un estat membre de la Unió Europea o d'algun dels restants estats part en l'Acord sobre l'Espai Econòmic Europeu, i que no residisca a la Comunitat Valenciana, acreditació d'exercir legalment una activitat per seu compte o per compte d'altri en aquesta comunitat.
  
4. 2 fotografies del grup familiar amb dret als beneficis, amb el nom i cognoms de la persona sol·licitant al dors i d'una mida de 5 X 7,5 cm. aproximadament.
  
5. En cas de fills majors de 21 anys, certificat expedit pel centre on curse estudis, o certificat que està complint el servei militar o la prestació social substitutòria.
  
6. En el cas que concórrega alguna de les circumstàncies especials que a continuació es mencionen s'acreditarà la seua existència unint a la sol·licitud els documents que s'indiquen a continuació:
  
- En cas de viduïtat, certificat de defunció del cònjuge, si aquesta no consta en el llibre de família.
  
- En el supòsit de separació o divorci, conveni regulador i sentència d'aquest fet, i en cas de separació matrimonial de fet, qualsevol document, inclosa la declaració que acredite aquella.
  
- En cas de persones que tingueren la guarda, custòdia o tutoria de menors o persones incapacitades, resolució administrativa o judicial d'aquest fet.
  
- En cas de concórrer en algun dels membres de la família la condició de minusvàlid o incapacitat per al treball, document acreditatiu d'aquest fet, expedit pels organismes competents per a això.
  
7. L'acreditació de la dependència econòmica dels fills es realitzarà mitjançant declaració jurada de cada un d'ells amb 16 o més anys en què s'expresse que, en el moment de la sol·licitud, els seus ingressos no excedeixen del doble del salari mínim interprofessional vigent.
  
La dita declaració jurada no serà necessària en els següents casos:
  
- Si el pare o la mare està incapacitat/da per al treball.
  
- Si el pare o la mare està jubilat/da o, en qualsevol cas, tenen més de 65 anys.
  
- Quan falta un dels pares i algun germà té la condició de minusvàlid o incapacitat per al treball.
  
Quan falta un dels pares i algun fill perceba ingressos superiors al doble del salari mínim interprofessional s'entendrà que també es dóna dependència econòmica en els següents casos i caldrà aportar declaració jurada del que escaiga:
  
- Que el pare o mare no percep uns ingressos superiors al doble del salari mínim interprofessional.
  
- Que els ingressos que aporta el fill no excedeixen del 50% de la totalitat dels percebuts per la resta de la família.
  
8.En el cas de sol·licitants nacionals d'altres estats no membres de la Unió Europea o dels que formen part en l'Acord sobre l'Espai Econòmic Europeu:
  
- Permís de residència
  
- En el cas de matrimonis mixtos (espanyol i estranger): permís de residència de la persona estrangera.
  
b) Per a sol·licitar l'expedició del carnet individual de Família Nombrosa únicament caldrà indicar, en l'apartat corresponent del model de sol·licitud que figura en l'annex d'aquesta ordre, aquells membres de la família als quals es desitja que els siga expedit i aportar-ne una fotografia recent individual en color i de mida carnet.
  
Article 8. Model de sol·licitud de renovació del títol, del carnet, i documentació necessària.
  
a) Per a sol·licitar la renovació del títol de Família Nombrosa caldrà presentar formalitzat el model de sol·licitud que figura en l'annex d'aquesta ordre i adjuntar la següent documentació:
  
1. Fotocòpia compulsada o confrontada del llibre de família. En el cas de no poder presentar el llibre de família caldrà d'aportar certificat de matrimoni i de naixement de cada fill.
  
2. Fotocòpia del document nacional d'identitat de la persona sol·licitant.
  
3. En cas de variació del domicili, certificat d'empadronament de tots els membres de la família amb dret a beneficis.
  
4. En el cas que el titular siga nacional d'un estat membre de la Unió Europea o d'algun dels restants estats part en l'Acord sobre l'Espai Econòmic Europeu, i que no residisca a la Comunitat Valenciana, acreditació d'exercir legalment una activitat pel seu compte o per compte d'altri en aquesta Comunitat.
  
5. En el cas de nacionals d'estats distints als assenyalats en el punt anterior, permís de residència.
  
6. En cas de fills majors de 21 anys, certificat expedit pel centre on curse estudis, o certificat que està complint el servei militar o la prestació social substitutòria.
  
7. Quan la renovació tinga el seu origen en la variació del nombre de membres de la família amb dret a beneficis o alguns d'ells adquirisca o perda la condició de minusvàlid o incapacitat per al treball, i això supose una modificació de la categoria que aquesta tinga reconeguda, s'hi adjuntarà a més a més la documentació expressada en el punt a.6. de l'article 7 d'aquesta ordre, en el cas que hagen concorregut alguna de les circumstàncies especials que es mencionen.
  
8. Si algun fill torna novament a dependre econòmicament del titular del títol, aquesta circumstància s'acreditarà segons allò que s'ha expressat en el punt a.7. de l'article 7 d'aquesta ordre.
  
b) Per a la renovació del carnet individual de Família Nombrosa serà suficient a indicar, en l'apartat corresponent del model inclòs en l'annex d'aquesta ordre, aquells membres de la família dels quals es desitja que els siga renovat, adjuntant una fotografia individual recent, en color i de mida carnet. No obstant això, no escaurà la renovació del carnet sense la renovació prèvia del títol.
  
Article 9. Lloc de presentació
  
Sense perjuí que la sol·licitud abans esmentada puga ser presentada en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la sol·licitud dels documents previstos en aquesta ordre s'efectuarà a la direcció territorial de Benestar Social corresponent a la província d'empadronament del o de la sol·licitant.
  
De la mateixa manera, quan la sol·licitud siga presentada en els registres dels ajuntaments o de les mancomunitats que col·laboren en la tramitació dels esmentats títols i carnets, es reconeixerà com a vàlida amb caràcter general la data de la dita presentació.
  
Es considerarà vàlida també, amb caràcter general, tant la sol·licitud efectuada per primera vegada com la petició de renovació realitzada a aquest efecte a les direccions territorials de Benestar Social de la província en què estiga empadronat el o la sol·licitant, quan s'efectue aquesta, per si o pel seu representant legal, mitjançant el correu electrònic establit a l'efecte en aquestes, sempre que complisquen els següents requisits:
  
a) Ha de remetre's en el model de sol·licitud que corresponga, recollits en els annexos d'aquesta ordre.
  
b) Ha d'incloure el nom, cognoms, nom del representant legal, si s'escau, número de número d'identificació fiscal o passaport, segons calga, i adreça a què remetre o sol·licitar documentació quan això siga preceptiu i quedaran condicionats els seus efectes a l'efectiva aportació de la documentació que es requerisca.
  
c) Caldrà remetre, en un termini no superior a deu dies, la documentació a què fan referència els articles 7 i 8 d'aquesta Ordre/Decret, depenent de si es tracta de sol·licitud d'expedició o renovació, i la confirmació firmada de la sol·licitud efectuada. No obstant això, no caldrà l'esmentada confirmació en el cas que s'utilitze la firma electrònica a què fa referència, en el seu article 2.a), el Reial Decret Llei 14/1999, de 17 de setembre, sobre firma electrònica.
  
d) Els sistemes informàtics implantats a aquest efecte hauran de permetre que la sol·licitud efectuada de tal manera complisca els següents requisits: autenticitat, cofidencialitat, integritat, disponibilitat i conservació de la informació subministrada. De la mateixa manera, aquesta aplicació haurà d'estar prèviament aprovada i homologada, d'acord amb allò que s'ha regulat en l'Ordre de 3 de desembre de 1999, de la Conselleria de Justícia i Administracions Públiques per la qual s'aprova el Reglament Tècnic de Mesures de Seguretat per a l'aprovació i Homologació d'Aplicacions i Mitjans de Tractament Automatitzat de la Informació (DOGV 3.667, de 17 de gener de 2000)
  
Es considerarà com a data i hora vàlida d'entrada de la sol·licitud aquella en què estiga datada la recepció del correu electrònic.
  
Article 10. Requeriment de documentació
  
Quan siga necessari sol·licitar documentació complementària després de rebre la sol·licitud, aquesta es requerirà a la persona interessada d'acord a allò que s'ha disposat en l'article 71.1 de l'esmentada Llei 30/1992, de Règim Jurídic de les Administracions Públiques i del Procediment Administratiu Comú.
  
Article 11. De la competència per a concedir i renovar el títol i el carnet
  
La competència per a la firma del títol i carnet escaurà al director o directora territorial de Benestar Social corresponent per lloc de residència de la persona interessada, sense perjuí que aquesta competència puga ser exercida, si s'escau, pel director general de la Família, Menor i Adopcions o qui tinga atribuïda la competència en matèria de famílies nombroses.
  
Article 12. De la competència per a concedir el títol en condicions extraordinàries
  
La competència per a resoldre i expedir els títols de Família Nombrosa regulats en l'apartat dos de l'article segon de la Llei 25/1971, de Protecció a les Famílies Nombroses, escaurà a la Direcció General de la Família, Menor i Adopcions, o a qui tinga atribuïda la competència en matèria de Famílies Nombroses, amb informe motivat previ no vinculant de la direcció territorial de Benestar Social corresponent pel lloc de residència de la persona interessada.
  
Disposicions finals
  
Primera
  
S'autoritza la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor als tres mesos de la seua publicació en el Diari Oficial de la Generalitat Valenciana.
  
Contra aquesta ordre podrà interposar-se recurs contenciós administratiu, en el termini de dos mesos comptadors des de la seua publicació, davant de la sala corresponent del Tribunal Superior de Justícia de la Comunitat Valenciana o, potestativament, recurs de reposició davant de la consellera de Benestar Social, en el termini d'un mes a partir l'endemà de la seua publicació en el Diari Oficial de la Generalitat Valenciana, d'acord amb allò que s'ha previst en els articles 116 i 117 de la Llei de Règim Jurídic de les Administracions Públiques i del Procediment Administratiu Comú i amb les condicions establides en la llei reguladora de la dita jurisdicció.


Còpia Permalink ELI